CELEX: E2021P0004
Language: ro
Date: 2021-07-09 00:00:00
Title: Acțiune introdusă la 9 iulie 2021 de către SÝN hf. împotriva Autorității AELS de Supraveghere (Cauza E-4/21) 2021/C 343/10

26.8.2021   
            
            
               RO
            
            
               Jurnalul Oficial al Uniunii Europene
            
            
               C 343/29
            
         
      Acțiune introdusă la 9 iulie 2021 de către SÝN hf. împotriva Autorității AELS de Supraveghere
      (Cauza E-4/21)
      (2021/C 343/10)
      La data de 9 iulie 2021, Sýn hf., reprezentată de Dóra Sif Tynes, avocată, Advel, Kalkofnsvegur 2, 101 Reykjavik, Islanda, a introdus o acțiune împotriva Autorității AELS de Supraveghere la Curtea de Justiție a AELS .
      Sýn hf. solicită Curții de Justiție a AELS:
      
                  1.
               
               
                  Anularea Deciziei nr. 023/21/COL a Autorității AELS de Supraveghere din 26 martie 2021 privind ajutorul acordat societății Farice ehf. pentru investiții într-un al treilea cablu submarin.
               
            
                  2.
               
               
                  Obligarea Autorității AELS de Supraveghere la plata tuturor cheltuielilor de judecată.
               
            Situația de fapt și de drept și motivele invocate:
      
                  —
               
               
                  Sýn („reclamanta”) este o societate de comunicații electronice și media care își desfășoară activitatea pe toate piețele de telecomunicații și radiodifuziune din Islanda, cu sediul social la Suðurlandsbraut 8 în Reykjavik. Societatea își are rădăcinile în înființarea Íslandssími hf. și Tal hf. la sfârșitul anilor’90, ca urmare a liberalizării furnizării de servicii de telecomunicații în Islanda. Reclamanta furnizează servicii complete de comunicații electronice, inclusiv furnizarea de servicii de centru de date, sub marca Vodafone, care face obiectul unui acord de parteneriat cu Vodafone Group plc.
               
            
                  —
               
               
                  Farice hf. a fost înființată în 2002 de către părți islandeze și feroeze, cu scopul de a pregăti, construi și exploata un sistem de cabluri submarine de comunicații electronice, care să asigure conectivitatea internațională între Islanda, Insulele Feroe și Regatul Unit.
               
            
                  —
               
               
                  Prezenta cerere este o acțiune în anulare a Deciziei AELS de Supraveghere nr. 023/21/COL (denumită în continuare „decizia atacată”). Decizia atacată a fost adoptată la 26 martie 2021, ca urmare a unei notificări din partea autorităților islandeze transmise la 23 martie 2021.
               
            
                  —
               
               
                  Reclamanta solicită anularea deciziei atacate pentru motivul că Autoritatea AELS de Supraveghere:
                  
                              —
                           
                           
                              și-a încălcat obligația de a iniția procedura oficială de investigare în temeiul articolul 1 alineatul (2) din partea I a Protocolului 3 la Acordul dintre statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), întrucât ar fi trebuit să aibă îndoieli cu privire la compatibilitatea măsurii cu Acordul privind SEE.
                           
                        
                              —
                           
                           
                              și-a încălcat obligațiile de motivare care îi revin în temeiul articolul 16 din Acordul privind Autoritatea de Supraveghere și Curtea de Justiție.